
A budapesti Nagyvárad téri park fejlődéstörténete és karaktermeghatározó szabadtérépítészeti elemei

Kulcsszavak: Nagyvárad tér; Budapest; karakterelemek; várostörténet; park
A dolgozat Budapest egyik jelentős közlekedési csomópontjának, a Nagyvárad térnek a történetét és megújítási lehetőségét tárgyalja. Mindezt a megújítást előkészítő dokumentáció elkészítésének céljával.
A pályamunka a városi szövet kiépülésétől napjainkig dolgozza fel a parkosított tér évszázados szabadtérépítészeti fejlődéstörténetét. A tér 19. század végi parkosításától kezdődően részletesen bemutatásra kerülnek a tértörténeti korszakok, az azokat meghatározó tervezési körülmények, szabadtérépítészeti koncepciók (funkciók, berendezési tárgyak, növényalkalmazás) ismertetésével. A dolgozat kiemelt figyelmet fordít az egyes korszakok hangulati, szabadtérépítészeti karaktert meghatározó elemeinek bemutatására.
Elemzésre kerül továbbá a parkosított tér jelenlegi állapota, tágabb városi környezetének, térfalainak, funkcióinak, szerkezetének, használati módjának, közlekedési szerepének, berendezéseinek, anyaghasználatának és növényállományának részletes ismertetésével. Ugyanakkor a dolgozat bemutatja a Nagyvárad tér értékeit, valamint jelenlegi állapotából és használatából adódó konfliktusait.
Tervezői javaslatok fogalmazódnak meg a tér aktuálissá vált megújítására, amelyek saját, tervezésről alkotott szakmai gondolataimon és elveimen alapulnak. A javaslatok kihangsúlyozzák a karaktert meghatározó szabadtérépítészeti elemek megőrzésének és alkalmazásának fontosságát, nem csak a Nagyvárad tér vonatkozásában, hanem általánosságban is, a jelentős történeti múlttal rendelkező szabadtereink tekintetében, ezzel biztosítva történeti és kulturális gyökereink fennmaradását.
Hiszem, hogy maradandót, koherens egészet szakami tevékenysége során csak úgy tud alkotni a tervező, ha alázattal viszonyul a mindenkori történeti előzményekhez. Úgy lesz a város emlékezete, a lakosság számára szerethető, befogadható és szívéhez közelálló egy térmegújítás terve, ha az a múltból merít. Természetesen mindez a jelen kor hozzáadott értékével, a jelen kor kihívásira reagálva tud kortárssá, előre mutatóvá és befogadhatóvá válni az emberek számára.



